S-232/2016

Mál þetta, sem dómtekið var 1. þessa mánaðar, var höfðað með ákæru útgefinni af lögreglustjóranum á Suðurnesjum 4. júlí síðastliðinn á hendur L-kk-þgf H-kk-þgf, kt. 000000-0000, Fífumóa 5a í Reykjanesbæ.

„I. [...]

Fyrir fíkniefnalagabrot, með því að hafa föstudaginn 12. júní 2015, haft í vörslum sínum, til sölu og dreifingar, samtals 3,98 g af kannabisefnum, 14,12 g af amfetamíni og 30 stykki af Ecstasy töflum er lögregla fann í plastpoka sem ákærði kastaði frá sér undir bifreið sem hann steig útúr, þar sem lögregla hafði afskipti af honum á bílastæði við Heiðargerði 3, Vogum Vatnsleysuströnd.

Telst háttsemi þessi varða við 2., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, sbr. lög nr. 13/1985 og lög nr. 68/2001 og reglugerð nr. 233/2001, um ávana- og fíkniefni og önnur eftirlitsskyld efni, sbr. reglugerð nr. 490/2001, reglugerð nr. 248/2002 og reglugerð nr. 848/2002.

II. [...]

Fyrir fíkniefnalagabrot, með því að hafa laugardaginn 13. júní 2015, haft í vörslum sínum til sölu og dreifingar, samtals 79,58 g af amfetamíni í skáp í þvottahúsi sem lögregla fann við húsleit í kjölfar afskipta af ákærða vegna ákæruliðar I., að Heiðargerði 3, íbúð 302 Vogum Vatnsleysuströnd.

Telst háttsemi þessi varða við 2., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, sbr. lög nr. 13/1985 og lög nr. 68/2001 og reglugerð nr. 233/2001, um ávana- og fíkniefni og önnur eftirlitsskyld efni, sbr. reglugerð nr. 490/2001, reglugerð nr. 248/2002 og reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar og að gerð verði upptæk framangreind samtals 3,98 g af kannabisefnum, 93,7 g af amfetamíni og 30 stykki af Ecstasy töflum samkvæmt heimild í 6. mgr. 5. gr. laga nr. 65/1974, sbr. lög nr. 10/1997 og 68/2001, sbr. 2. mgr. 14. gr. reglugerðar nr. 233/2001.“

Um málsatvik er skírskotað til framangreindrar ákæru.

Ákærði hefur fyrir dómi skýlaust játað að hafa framið þau brot sem honum eru gefin að sök og var því farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að sækjanda og verjanda ákærða hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Samkvæmt því sem fram kemur á sakavottorði hefur ákærði í sex skipti áður brotið gegn refsilöggjöf, þar af í fimm tilvikum gegn lögum um ávana- og fíkniefni. Með dómi 11. janúar 2006 var hann dæmdur til sektargreiðslu fyrir þess háttar brot og með sáttum hjá lögreglustjóra 4. mars 2008, 7. desember 2012 og 6. ágúst 2014 samþykkti hann greiðslur sekta vegna slíkra brota. Með dómi 9. júlí á síðasta ári var hann svo dæmdur í þriggja mánaða óskilorðsbundið fangelsi fyrir brot gegn sömu lögum. Með dóminum var honum gerður hegningarauki sáttina frá 6. ágúst 2014. Ákveða ber refsingu hans nú sem hegningarauka við dóminn frá 9. júlí á síðasta ári, sbr. 78. gr. almennra hegningarlaga nr. 19/1940. Samkvæmt framansögðu og reglum 77. gr. sömu laga, þykir refsing ákærða samkvæmt 1. mgr. 5. gr. laga nr. 65/1974, hæfilega ákveðin fangelsi í þrjá mánuði. Að öllu virtu þykja ekki efni til að binda þá refsingu skilorði.

Ákærði hefur fyrir dómi samþykkt upptökukröfu ákæruvaldsins. Á grundvelli 6. mgr. 5. gr. laga nr. 65/1974 skal hann sæta upptöku hinum haldlögðu fíkniefnum, eins og nánar greinir í dómsorði.

Með vísan til 1. mgr. 218. gr. laga nr. 88/2008 ber að dæma ákærða til að greiða allan sakarkostnað málsins, sem er 80.600 króna þóknun skipaðs verjanda hans, J-kk-ef B-kk-ef K-kk-ef héraðsdómslögmanns, að meðtöldum virðisaukaskatti. Annan sakarkostnað leiddi ekki af meðferð málsins.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, L-kk-nf H-kk-nf, sæti fangelsi í þrjá mánuði.

Ákærði sæti upptöku á 3,98 g af kannabisefnum, 93,7 g af amfetamíni og þrjátíu ecstasy töflum, sem hald var lagt á.

Ákærði greiði þóknun skipaðs verjanda síns, J-kk-ef B-kk-ef K-kk-ef héraðsdómslögmanns, 80.600 krónur.

H-kk-nf Þ-kk-nf